Document ID: /roh_data/filtered/fineweb-2-filterrobots_roh.jsonl.gz/57452

La finamira saja ina buna represchentanza burgaisa en il Cussegl naziunal ed en quel dals chantuns. Per ch'i vegnia puspè fatg politica d'economia che servia a tuts.
Schädler spera sin la colliaziun da glistas gronda, cun la PLD, la PPS, la PCD e la PBD. Ina finamira fiss da cumbatter effizientamain iniziativas dal pievel ch'en nuschaivlas per l'economia, sco per exempel l'iniziativa da las segundas abitaziuns.
Uniun è daventada marscha
Urs Schädler conceda che sia uniun haja magari sutvalità ina u l'autra iniziativa dal pievel, ch'ella n'haja betg cumbattì avunda per ses interess. Cun gudagnar intginas votaziuns saja l'uniun daventada marscha.
Per cumbatter effizientamain iniziativas na tanschia la colliaziun da glistas dentant betg. Era ils commembers da l'Uniun grischuna d'artisanadi e mastergn stoppian daventar activs e discurrer cun la glieud.